GUNKUL วางงบ 3 ปี 2 หมื่นลบ. ขยายพลังงาน-กัญชง เดินหน้า M&A ดันกำลังผลิตพันเมกฯ
GUNKUL ตั้งเป้า EBITDA โต 35% ย้ำรายได้ปี 65 โต 20% วางงบ 3 ปี วงเงิน 2 หมื่นลบ. ขยายธุรกิจพลังงาน-กัญชงกัญชา พร้อมเดินหน้า M&A กำลังผลิตปี 69 ไม่ต่ำกว่า 1,000 MW
GUNKUL ย้ำรายได้ปี 65 โต 20% วางงบ 3 ปี วงเงิน 2 หมื่นลบ. ขยายธุรกิจพลังงาน-กัญชงกัญชา เดินหน้า M&A ดันกำลังผลิตพันเมกฯ
23 ส.ค. 2565

นายฐิติพงศ์ เตชะรัตนยืนยง ประธานเจ้าหน้าที่ปฏิบัติการสายงานกลุ่มการเงินและบัญชี บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) วันที่ 23 ส.ค.65 ว่า งวด 6 เดือน (สิ้นสุด วันที่ 30 มิถุนายน 2565) บริษัทฯ และบริษัทย่อยมีกำไรสุทธิ 1,282 ล้านบาท เพิ่มขึ้น 13% เมื่อเทียบกับงวดเดียวกันของปีก่อนมีกำไรสุทธิ 1,132 ล้านบาท และมีรายได้รวม 4,676.04 ล้านบาท เพิ่มขึ้น 5% เมื่อเทียบกับงวดเดียวกันของปีก่อนที่แสดงรายได้รวม 4,438.11 ล้านบาท
โดยปัจจุบันบริษัทฯ มีกำลังผลิตรวม 655 MW ประกอบด้วย โซลาร์ฟาร์ม 6 โครงการ กำลังผลิตรวม 124.8 MW , วินด์ฟาร์ม 3 โครงการ กำลังผลิตรวม 170 MW, โซลาร์รูฟท็อป 9 โครงการ กำลังผลิตรวม 3 MW และ โซลาร์รูฟท็อปในรูปแบบของ Private PPA กำลังผลิตรวม 110.77 MW ทั้งนี้บริษัทตั้งเป้ากำลังการผลิตไฟฟ้าตามสัดส่วนการถือหุ้นเพิ่มขึ้นอีกไม่น้อยกว่า 1,000  MW  ภายในระยะเวลา 5 ปี (65-69)
ทั้งนี้บริษัทฯ ยังคงวางงบลงทุน 3 ปี (ปี 65-67) ไว้ที่ 20,000 ล้านบาท เฉลี่ยลงทุนปีละประมาณ 7,000-8,000 ล้านบาท โดยจะแบ่งใช้ลงทุนกลุ่มธุรกิจพลังงานทดแทนกว่า 17,000 ล้านบาท ใช้ลงทุนกลุ่มธุรกิจกัญชงกัญชา 2,000 ล้านบาท และใช้ลงทุนนวัตกรรมต่างๆ ประมาณ 1,000 ล้านบาท
นอกจากนั้นบริษัทฯ ตั้งเป้าปี 65 จะมี EBITDA เติบโต 25-35% จากการเติบโตของธุรกิจ High Voltage Equipment คาดทำรายได้ 1,500 ล้านบาท, ธุรกิจ EPC คาดมีรายได้ประมาณ 2,500-3,000 ล้านบาท และภายในครึ่งแรกปี 66 จะสปินออฟ บริษัท กันกุล พาวเวอร์ ดีเวลลอปเม้นท์ จำกัด เข้าซื้อขายในตลาดหลักทรัพย์แห่งประเทศไทย โดยคาดว่าจะดำเนินการยื่นไฟลิ่งภายในไตรมาส 3/65
ส่วนธุรกิจพลังงานทดแทน ตั้งเป้าปี 65 เพิ่มกำลังการผลิตอีก 100-150 MW จากการ M&amp;A และ โซลาร์รูฟท็อปในรูปแบบของ Private PPA รวมถึงการเติบโตของธุรกิจกัญชงกัญชา และการร่วมมือกับกลุ่มพันมิตรต่างๆ ก็จะช่วยสนับสนุนให้บริษัทฯ มีการเติบโตอย่างแข็งแกร่ง